ՄԻՋԱԶԳԱՅԻՆ ԳԻՏԱԺՈՂՈՎ՝

«ԱՐՇԱԼՈՒՅՍ ՔՐԻՍՏՈՆԵՈՒԹՅԱՆ ՀԱՅՈՑ»

Մայիսի 19-ին ՀՀ ԳԱԱ նախագահության նիստերի դահլիճում մեկնարկեց միջազգային գիտաժողով՝ «Արշալույս քրիստոնեության հայոց» թեմայով: Գիտաժողովը նվիրված էր հայոց պատմության առանցքային նշանակություն ունեցող հարցերից մեկին՝ Հայաստանում առաքելական քարոզչությունից մինչև հայոց Մեծ դարձը՝ քրիստոնեությունը պետական կրոն հռչակելը: Գիտաժողովի նպատակն էր հայագիտության բնագավառում արձանագրված ձեռքբերումների, նոր բացահայտումների հիմնավոր քննությամբ անդրադառնալու պատմության և ավանդույթների ակունքներին, ճշտելու առասպելաբանության ու պատմականության շրջանակը, ներկայացնելու Հայաստանի քրիստոնեացման նախադրյալները, հիմնահարցի պատմական նշանակությունը:

Գիտաժողովը կազմակերպել էին ՀՀ գիտությունների ազգային ակադեմիան, Երևանի պետական համալսարանը, Մեսրոպ Մաշտոցի անվան Մատենադարանը՝ տեր և տիկին Էդուարդ և Վերժին Մսըրլյանների հովանավորությամբ:

ՀՀ ԳԱԱ տեղեկատվական-վերլուծական կենտրոն